title: 2011/610/EU: Euroopan parlamentin päätös, annettu 10 päivänä toukokuuta 2011 , vastuuvapauden myöntämisestä ARTEMIS-yhteisyrityksen talousarvion toteuttamisesta varainhoitovuonna 2009

text:
               27.9.2011

               FI

               Euroopan unionin virallinen lehti

               L 250/242

         EUROOPAN PARLAMENTIN PÄÄTÖS,
   annettu 10 päivänä toukokuuta 2011,
   vastuuvapauden myöntämisestä ARTEMIS-yhteisyrityksen talousarvion toteuttamisesta varainhoitovuonna 2009
   (2011/610/EU)
   EUROOPAN PARLAMENTTI, joka
   ottaa huomioon ARTEMIS-yhteisyrityksen lopullisen tilinpäätöksen varainhoitovuodelta 2009,
   ottaa huomioon tilintarkastustuomioistuimen kertomuksen ARTEMIS-yhteisyrityksen tilinpäätöksestä 31. joulukuuta 2009 päättyneeltä varainhoitovuodelta sekä yhteisyrityksen vastaukset (1),
   ottaa huomioon neuvoston 15. helmikuuta 2011 antaman suosituksen (05894/2011 – C7-0051/2011),
   ottaa huomioon EY:n perustamissopimuksen 276 artiklan ja Euroopan unionin toiminnasta tehdyn sopimuksen 319 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,
   ottaa huomioon ARTEMIS-yhteisyrityksen perustamisesta sulautettuja tietotekniikkajärjestelmiä koskevan yhteisen teknologia-aloitteen toteuttamiseksi 20 päivänä joulukuuta 2007 annetun neuvoston asetuksen (EY) N:o 74/2008 (3) ja erityisesti sen 11 artiklan 4 kohdan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,
   ottaa huomioon työjärjestyksen 77 artiklan ja liitteen VI,
   ottaa huomioon talousarvion valvontavaliokunnan mietinnön (A7-0126/2011),

               1.

               myöntää ARTEMIS-yhteisyrityksen toimitusjohtajalle vastuuvapauden yhteisyrityksen talousarvion toteuttamisesta varainhoitovuonna 2009;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman ARTEMIS-yhteisyrityksen toimitusjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Jerzy BUZEK

            Pääsihteeri

         Klaus WELLE

      (1)  EUVL C 342, 16.12.2010, s. 1.

      (2)  EYVL L 248, 16.9.2002, s. 1.

      (3)  EUVL L 30, 4.2.2008, s. 52.

      (4)  EYVL L 357, 31.12.2002, s. 72.
    ---documentbreak---

               27.9.2011

               FI

               Euroopan unionin virallinen lehti

               L 250/243

         EUROOPAN PARLAMENTIN PÄÄTÖSLAUSELMA,
   annettu 10 päivänä toukokuuta 2011,
   joka sisältää huomautukset, jotka ovat erottamaton osa päätöstä vastuuvapauden myöntämisestä ARTEMIS-yhteisyrityksen talousarvion toteuttamisesta varainhoitovuonna 2009
   EUROOPAN PARLAMENTTI, joka
   ottaa huomioon ARTEMIS-yhteisyrityksen lopullisen tilinpäätöksen varainhoitovuodelta 2009,
   ottaa huomioon tilintarkastustuomioistuimen kertomuksen ARTEMIS-yhteisyrityksen tilinpäätöksestä 31. joulukuuta 2009 päättyneeltä varainhoitovuodelta sekä yhteisyrityksen vastaukset (1),
   ottaa huomioon neuvoston 15. helmikuuta 2011 antaman suosituksen (05894/2011 – C7-0051/2011),
   ottaa huomioon EY:n perustamissopimuksen 276 artiklan ja Euroopan unionin toiminnasta tehdyn sopimuksen 319 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,
   ottaa huomioon ARTEMIS-yhteisyrityksen perustamisesta sulautettuja tietotekniikkajärjestelmiä koskevan yhteisen teknologia-aloitteen toteuttamiseksi 20 päivänä joulukuuta 2007 annetun neuvoston asetuksen (EY) N:o 74/2008 (3) ja erityisesti sen 11 artiklan 4 kohdan,
   ottaa huomioon ARTEMIS-yhteisyrityksen varainhoitoa koskevat säännökset, jotka sen hallintoneuvosto vahvisti 18. joulukuuta 2008,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,
   ottaa huomioon työjärjestyksen 77 artiklan ja liitteen VI,
   ottaa huomioon talousarvion valvontavaliokunnan mietinnön (A7-0126/2011),

               A.

               ottaa huomioon, että tilintarkastustuomioistuin on saanut kohtuullisen varmuuden siitä, että varainhoitovuoden 2009 tilit ovat luotettavat ja tilien perustana olevat toimet ovat lailliset ja asianmukaiset,

               B.

               ottaa huomioon, että ARTEMIS-yhteisyritys perustettiin vuonna 2007 laatimaan ja toteuttamaan tutkimusohjelma sulautettuja tietotekniikkajärjestelmiä varten tarvittavien avainteknologioiden kehittämiseksi eri sovellusaloilla Euroopan kilpailukyvyn ja kestävän kehityksen lujittamiseksi sekä uusien markkinoiden ja yhteiskunnallisten sovellusten syntymisen mahdollistamiseksi,

               C.

               ottaa huomioon, että yhteisyritys on käynnistysvaiheessa eikä se ollut pannut sisäisen valvonnan järjestelmiä ja varainhoidon tietojärjestelmiä kokonaisuudessaan täytäntöön vuoden 2009 loppuun mennessä,

      Talousarvion toteuttaminen

               1.

               panee merkille, että yhteisyrityksen vuoden 2009 lopullinen talousarvio sisälsi 46 000 000 euroa maksusitoumusmäärärahoina ja 8 000 000 euroa maksumäärärahoina; toteaa myös, että maksusitoumusmäärärahojen käyttöaste oli 81 prosenttia ja maksumäärärahojen käyttöaste 20 prosenttia;

               2.

               ottaa huomioon, että yhteisyritys on yhä käynnistysvaiheessa, ja ymmärtää siksi maksumäärärahojen verrattain alhaisen käyttöasteen;

      Osakkaiden rahoitusosuudet

               3.

               pyytää yhteisyritystä yhdenmukaistamaan osakkaiden rahoitusosuuksien esitystapaa tilinpäätöksessä komission ohjeiden mukaisesti;

               4.

               kehottaa yhteisyritystä kehittämään edelleen määräyksiä, jotka koskevat osakkaaksi liittymistä ja yhteisrahoitusta ja erityisesti seuraavia:

                           —

                           uusien osakkaiden liittymistä koskevat järjestelyt,

                           —

                           osakkaiden luontaissuoritukset,

                           —

                           ehdot ja edellytykset, joiden perusteella yhteisyritys voi tarkastaa osakkaiden rahoitusosuudet,

                           —

                           edellytykset, joiden perusteella hallintoneuvosto voi hyväksyä yhteisrahoituksen;

      Sisäisen valvonnan järjestelmät

               5.

               kehottaa yhteisyritystä panemaan täysimääräisesti täytäntöön sisäisen valvonnan järjestelmänsä ja varainhoidon tietojärjestelmänsä; kehottaa yhteisyritystä erityisesti

                           —

                           parantamaan tietotekniikan prosessien ja toimintojen dokumentointia sekä alan riskien kartoitusta,

                           —

                           laatimaan toiminnan jatkuvuutta koskevan suunnitelman,

                           —

                           laatimaan tietosuojapolitiikan;

               6.

               pyytää yhteisyritystä sisällyttämään varainhoitoa koskeviin säännöksiinsä nimenomaisen viittauksen komission sisäisen tarkastuksen osaston toimivaltuuksiin sen sisäisenä tarkastajana yhteisön elimiä koskevan varainhoidon puiteasetuksen mukaisesti;

               7.

               katsoo erityisesti, että komission olisi sisäisenä tarkastajana neuvottava yhteisyritystä riskienhallinnassa, esitettävä riippumattomia lausuntoja hallinnointi- ja valvontajärjestelmien laadusta sekä annettava suosituksia toimintojen toteuttamisedellytysten parantamiseksi ja varojen taloudellisen käytön edistämiseksi; katsoo myös, että yhteisyrityksen olisi toimitettava vastuuvapauden myöntävälle viranomaiselle toimitusjohtajansa laatima kertomus, jossa on yhteenveto sisäisen tarkastajan tekemien tarkastusten määrästä ja tyypistä, annetuista suosituksista ja näiden suositusten johdosta toteutetuista jatkotoimista;

               8.

               katsoo, että yhteisyrityksen olisi talousarvionsa koon ja hoitamiensa tehtävien monimutkaisuuden vuoksi harkittava hallintoneuvostolle suoraan raportoivan tarkastuskomitean perustamista;

      Sopimusta isäntävaltion kanssa ei ole tehty

               9.

               kehottaa yhteisyritystä tekemään Belgian kanssa pikaisesti sopimuksen toimistotiloista, erioikeuksista ja vapauksista sekä muusta Belgian isäntävaltiona yhteisyritykselle antamasta tuesta asetuksen (EY) N:o 74/2008 17 artiklan mukaisesti.

      (1)  EUVL C 342, 16.12.2010, s. 1.

      (2)  EYVL L 248, 16.9.2002, s. 1.

      (3)  EUVL L 30, 4.2.2008, s. 52.

      (4)  EYVL L 357, 31.12.2002, s. 72.


title: 2013/540/EU, Euratom: Euroopan parlamentin päätös, annettu 17 päivänä huhtikuuta 2013 , vastuuvapauden myöntämisestä terveys- ja kuluttaja-asioiden toimeenpanoviraston talousarvion toteuttamisesta varainhoitovuonna 2011

text:
               16.11.2013

               FI

               Euroopan unionin virallinen lehti

               L 308/108

         EUROOPAN PARLAMENTIN PÄÄTÖS,
   annettu 17 päivänä huhtikuuta 2013,
   vastuuvapauden myöntämisestä terveys- ja kuluttaja-asioiden toimeenpanoviraston talousarvion toteuttamisesta varainhoitovuonna 2011
   (2013/540/EU, Euratom)
   EUROOPAN PARLAMENTTI, joka

               —

               ottaa huomioon Euroopan unionin yleisen talousarvion varainhoitovuodeksi 2011 (1),

               —

               ottaa huomioon Euroopan unionin konsolidoidun tilinpäätöksen varainhoitovuodelta 2011 (COM(2012) 436 – C7-0224/2012) (2),

               —

               ottaa huomioon terveys- ja kuluttaja-asioiden toimeenpanoviraston tilinpäätöksen varainhoitovuodelta 2011,

               —

               ottaa huomioon komission kertomuksen varainhoitovuotta 2010 koskevien vastuuvapauden myöntämispäätösten seurannasta (COM(2012) 585) sekä kertomuksen liitteinä olevat komission yksiköiden valmisteluasiakirjat (SWD(2012) 340 ja SWD(2012) 330),

               —

               ottaa huomioon komission vuosikertomuksen vastuuvapauden myöntävälle viranomaiselle vuonna 2011 toimitetuista sisäisistä tarkastuksista (COM(2012) 563) sekä kertomuksen liitteenä olevan komission yksiköiden valmisteluasiakirjan (SWD(2012) 283),

               —

               ottaa huomioon tilintarkastustuomioistuimen kertomuksen terveys- ja kuluttaja-asioiden toimeenpanoviraston tilinpäätöksestä varainhoitovuodelta 2011 sekä viraston vastaukset (3),

               —

               ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2011 koskevan tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (4),

               —

               ottaa huomioon neuvoston 12. helmikuuta 2013 antaman suosituksen varainhoitovuoden 2011 talousarvion toteuttamista koskevan vastuuvapauden myöntämisestä toimeenpanovirastoille (05754/2013 – C7-0039/2013),

               —

               ottaa huomioon Euroopan unionin toiminnasta tehdyn sopimuksen 317, 318 ja 319 artiklan ja Euratomin perustamissopimuksen 106 A artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (5) ja erityisesti sen 55, 145, 146 ja 147 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (6) ja erityisesti sen 62, 164, 165 ja 166 artiklan,

               —

               ottaa huomioon tiettyjä yhteisön ohjelmien hallinnointitehtäviä hoitavien toimeenpanovirastojen asemasta 19. joulukuuta 2002 annetun neuvoston asetuksen (EY) N:o 58/2003 (7) ja erityisesti sen 14 artiklan 3 kohdan,

               —

               ottaa huomioon tiettyjä yhteisön ohjelmien hallinnointitehtäviä hoitavien toimeenpanovirastojen asemasta annetun neuvoston asetuksen (EY) N:o 58/2003 mukaisesta toimeenpanovirastojen varainhoitoa koskevasta malliasetuksesta 21. syyskuuta 2004 annetun komission asetuksen (EY) N:o 1653/2004 (8) ja erityisesti sen 66 artiklan ensimmäisen ja toisen kohdan,

               —

               ottaa huomioon kansanterveysalalla toteutettavaa yhteisön toimintaa hallinnoivan toimeenpanoviraston ”kansanterveysalan toimintaohjelman toimeenpanovirasto” perustamisesta neuvoston asetuksen (EY) N:o 58/2003 mukaisesti 15. joulukuuta 2004 tehdyn komission päätöksen 2004/858/EY (9),

               —

               ottaa huomioon päätöksen 2004/858/EY muuttamisesta ”kansanterveysalan toimintaohjelman toimeenpanoviraston” muuttamiseksi ”terveys- ja kuluttaja-asioiden toimeenpanovirastoksi”20. kesäkuuta 2008 tehdyn komission päätöksen 2008/544/EY (10),

               —

               ottaa huomioon työjärjestyksen 76 artiklan ja liitteen VI,

               —

               ottaa huomioon talousarvion valvontavaliokunnan mietinnön sekä lausunnot valiokunnilta, joita asia koskee (A7-0116/2013),

               A.

               ottaa huomioon, että Euroopan unionista tehdyn sopimuksen 17 artiklan 1 kohdan mukaisesti komissio toteuttaa talousarvion ja hallinnoi ohjelmia ja että Euroopan unionin toiminnasta tehdyn sopimuksen 317 artiklan mukaisesti se toimii näitä tehtäviä hoitaessaan yhteistyössä jäsenvaltioiden kanssa omalla vastuullaan sekä moitteettoman varainhoidon periaatteita noudattaen;

               1.

               myöntää terveys- ja kuluttaja-asioiden toimeenpanoviraston johtajalle vastuuvapauden viraston talousarvion toteuttamisesta varainhoitovuonna 2011;

               2.

               esittää huomautuksensa päätöslauselmassa, joka on erottamaton osa päätöksiä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2011, pääluokka III – Komissio ja toimeenpanovirastot;

               3.

               kehottaa puhemiestä välittämään tämän päätöksen sekä päätöksen vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2011, pääluokka III – Komissio, ja näihin päätöksiin erottamattomasti kuuluvan päätöslauselman terveys- ja kuluttaja-asioiden toimeenpanoviraston johtajalle, neuvostolle, komissiolle, Euroopan unionin tuomioistuimelle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL L 68, 15.3.2011.

      (2)  EUVL C 348, 14.11.2012, s. 1.

      (3)  EUVL C 388, 15.12.2012, s. 46.

      (4)  EUVL C 348, 14.11.2012, s. 130.

      (5)  EYVL L 248, 16.9.2002, s. 1.

      (6)  EUVL L 298, 26.10.2012, s. 1.

      (7)  EYVL L 11, 16.1.2003, s. 1.

      (8)  EUVL L 297, 22.9.2004, s. 6.

      (9)  EUVL L 369, 16.12.2004, s. 73.

      (10)  EUVL L 173, 3.7.2008, s. 27.


Avis juridique important

|

41996D0430

96/430/EY, EHTY, Euratom: Jäsenvaltioiden hallitusten edustajien päätös, tehty 8 päivänä heinäkuuta 1996, Euroopan yhteisöjen ensimmäisen oikeusasteen tuomioistuimen jäsenen nimittämisestä

Virallinen lehti nro L 178 , 17/07/1996 s. 0032 - 0032

JÄSENVALTIOIDEN HALLITUSTEN EDUSTAJIEN PÄÄTÖS,tehty 8 päivänä heinäkuuta 1996,Euroopan yhteisöjen ensimmäisen oikeusasteen tuomioistuimen jäsenen nimittämisestä (96/430/Euratom, EHTY, EY) EUROOPAN YHTEISÖJEN JÄSENVALTIOIDEN HALLITUSTEN EDUSTAJAT, jotkaottavat huomioon Euroopan yhteisön perustamissopimuksen ja erityisesti sen 168 a artiklan,ottavat huomioon Euroopan hiili- ja teräsyhteisön perustamissopimuksen ja erityisesti sen 32 d artiklan,ottavat huomioon Euroopan atomienergiayhteisön perustamissopimuksen ja erityisesti sen 140 a artiklan,ottavat huomioon Euroopan yhteisöjen ensimmäisen oikeusasteen tuomioistuimen perustamisesta 24 päivänä lokakuuta 1988 tehdyn neuvoston päätöksen 88/591/EHTY, ETY, Euratom,sekä katsovat, ettätänä päivänä tehdyllä päätöksellä on Euroopan yhteisöjen ensimmäisen oikeusasteen tuomioistuimen jäsen Romain Schintgen nimitetty Euroopan yhteisöjen tuomioistuimen tuomariksi, jaEuroopan yhteisön tuomioistuimen perussäännöstä tehdyn pöytäkirjan 7 ja 44 artiklan sekä Euroopan hiili- ja teräsyhteisön tuomioistuimen perussäännöstä tehdyn pöytäkirjan vastaavien säännösten ja Euroopan atomienergiayhteisön tuomioistuimen perussäännöstä tehdyn pöytäkirjan nojalla olisi nimitettävä jäsen ensimmäisen oikeusasteen tuomioistuimeen Romain Schintgenin jäljellä olevaksi toimikaudeksi, 31 päivään elokuuta 1998 saakka,OVAT PÄÄTTÄNEET SEURAAVAA:1 artikla Euroopan yhteisöjen ensimmäisen oikeusasteen tuomioistuimen jäseneksi nimitetään 11 päivänä heinäkuuta 1996 alkavaksi ja 31 päivään elokuuta 1998 päättyväksi toimikaudeksi Marc Jaeger.2 artikla Tämä päätös julkaistaan Euroopan yhteisöjen virallisessa lehdessä.Tehty Brysselissä 8 päivänä heinäkuuta 1996.PuheenjohtajaR. QUINN


title: Neuvoston päätös 2014/212/YUTP, annettu 14 päivänä huhtikuuta 2014, Korean demokraattista kansantasavaltaa koskevista rajoittavista toimenpiteistä annetun päätöksen 2013/183/YUTP muuttamisesta

text:
                  15.4.2014

                  FI

                  Euroopan unionin virallinen lehti

                  L 111/79

         NEUVOSTON PÄÄTÖS 2014/212/YUTP,
         annettu 14 päivänä huhtikuuta 2014,
         Korean demokraattista kansantasavaltaa koskevista rajoittavista toimenpiteistä annetun päätöksen 2013/183/YUTP muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 29 artiklan,
         ottaa huomioon Korean demokraattista kansantasavaltaa koskevista rajoittavista toimenpiteistä 22 päivänä huhtikuuta 2013 annetun neuvoston päätöksen 2013/183/YUTP (1) ja erityisesti sen 19 artiklan,
         sekä katsoo seuraavaa:

                     (1)

                     Neuvosto hyväksyi 22 päivänä huhtikuuta 2013 päätöksen 2013/183/YUTP.

                     (2)

                     Neuvosto on päätöksen 2013/183/YUTP 22 artiklan 2 kohdan mukaisesti tarkistanut päätöksen 2013/183/YUTP liitteissä II ja III olevat luettelot henkilöistä ja yhteisöistä, joihin sovelletaan kyseisen päätöksen 13 artiklan 1 kohdan b ja c alakohtaa ja 15 artiklan 1 kohdan b ja c alakohtaa. Neuvosto totesi, että yhtä liitteessä II mainittua henkilöä lukuun ottamatta kyseisiin henkilöihin ja yhteisöihin olisi edelleen sovellettava kyseisessä päätöksessä säädettyjä rajoittavia toimenpiteitä.

                     (3)

                     Lisäksi yhtä liitteessä II mainittua yhteisöä koskevat tiedot olisi poistettava liitteestä II.

                     (4)

                     Artikla 22 olisi myös muutettava.

                     (5)

                     Lisäksi Yhdistyneiden kansakuntien turvallisuusneuvoston Korean demokraattista kansantasavaltaa koskevan päätöslauselman 1718 (2006) nojalla perustettu pakotekomitea on 31 päivänä joulukuuta 2013 saattanut ajan tasalle luettelon henkilöistä ja yhteisöistä, joihin kohdistetaan rajoittavia toimenpiteitä.

                     (6)

                     Päätöksen 2013/183/YUTP liitteissä I ja II olevia luetteloita henkilöistä ja yhteisöistä olisi näin ollen muutettava,

               ON HYVÄKSYNYT TÄMÄN PÄÄTÖKSEN:

            1 artikla
            Muutetaan päätös 2013/183/YUTP seuraavasti:

                        1)

                        Korvataan 22 artiklan 2 kohta seuraavasti:

                           ”2.   Edellä 13 artiklan 1 kohdan b ja c alakohdassa ja 15 artiklan 1 kohdan b ja c alakohdassa tarkoitettuja toimenpiteitä tarkistetaan säännöllisin väliajoin ja vähintään 12 kuukauden välein. Niiden soveltaminen lopetetaan kyseessä olevien henkilöiden ja yhteisöjen osalta, jos neuvosto päättää 19 artiklan 2 kohdassa tarkoitettua menettelyä noudattaen, että niiden soveltamisen edellytykset eivät enää täyty.”

                        2)

                        Muutetaan päätöksen 2013/183/YUTP liitteet I ja II tämän päätöksen liitteen mukaisesti.

            2 artikla
            Tämä päätös tulee voimaan päivänä, jona se julkaistaan Euroopan unionin virallisessa lehdessä.

            Tehty Luxemburgissa 14 päivänä huhtikuuta 2014.

                  Neuvoston puolesta

                  Puheenjohtaja

               C. ASHTON

            (1)  EUVL L 111, 23.4.2013, s. 52.

            LIITE

               1.
               Lisätään päätöksen 2013/183/YUTP liitteeseen I otsikko seuraavasti:
               ”Luettelo 13 artiklan 1 kohdan a alakohdassa tarkoitetuista henkilöistä ja 15 artiklan 1 kohdan a alakohdassa tarkoitetuista henkilöistä ja yhteisöistä”.

               2.
               Korvataan päätöksen 2013/183/YUTP liitteessä I oleva alaotsikko ”A. Luettelo 13 artiklan 1 kohdan a alakohdassa tarkoitetuista henkilöistä” seuraavasti:

                           ”A.

                           Henkilöt”.

               3.
               Korvataan päätöksen 2013/183/YUTP liitteessä I olevia seuraavia henkilöitä koskevat tiedot seuraavasti:

                           Nimi

                           Peitenimi

                           Syntymäaika

                           Nimeämis-päivä

                           Muut tiedot

                           ”1.

                           Chang Myong-Chin

                           Jang Myong-Jin

                           Syntymäaika: 19.2.1968;
                           vaihtoeht. syntymäaika: 1965 tai 1966

                           22.1.2013

                           Sohaen satelliittien laukaisukeskuksen pääjohtaja ja sen laukaisukeskuksen johtaja, jossa suoritettiin laukaisut 13.4. ja 12.12.2012.

                           2.

                           Ra Ky'ong-Su

                           Ra Kyung-Su

                           Syntymäaika: 4.6.1954;
                           passi: 645120196

                           22.1.2013

                           Ra Ky'ong-Su on Tanchon Commercial Bank (TCB) -pankin palveluksessa. Tässä ominaisuudessa hän hoiti TCB:n liiketoimia. Pakotekomitea nimesi TCB:n huhtikuussa 2009 Pohjois-Korean tärkeimmäksi rahoituslaitokseksi, joka rahoittaa tavanomaisten aseiden, ballististen ohjusten sekä niiden valmistamiseen ja kokoamiseen liittyvien tavaroiden myyntitoimintaa.

                           3.

                           Kim Kwang-il

                           Syntymäaika: 1.9.1969;
                           passi: PS381420397

                           22.1.2013

                           Kim Kwang-il on Tanchon Commercial Bank (TCB) -pankin palveluksessa. Tässä ominaisuudessa hän hoiti TCB:n ja Korea Mining Development Trading Corporation (KOMID) -yhtiön liiketoimia. Pakotekomitea nimesi TCB:n huhtikuussa 2009 Pohjois-Korean tärkeimmäksi rahoituslaitokseksi, joka rahoittaa tavanomaisten aseiden, ballististen ohjusten sekä niiden valmistamiseen ja kokoamiseen liittyvien tavaroiden myyntitoimintaa. Pakotekomitea nimesi KOMIDin huhtikuussa 2009, ja se on Pohjois-Korean ensisijainen asekauppias ja ballistisiin ohjuksiin ja tavanomaisiin aseisiin liittyvien tavaroiden ja laitteiden pääasiallinen viejä.”

               4.
               Korvataan päätöksen 2013/183/YUTP liitteessä I oleva alaotsikko ”B. Luettelo 15 artiklan 1 kohdan a alakohdassa tarkoitetuista yhteisöistä” seuraavasti:

                           ”B.

                           Yhteisöt”.

               5.
               Korvataan päätöksen 2013/183/YUTP liitteessä I olevia seuraavia yhteisöjä koskevat tiedot seuraavasti:

                           Nimi

                           Peitenimi

                           Sijainti

                           Nimeämis-päivä

                           Muut tiedot

                           ”1.

                           Korea Ryonha Machinery Joint Venture Corporation

                           Chosun Yunha Machinery Joint Operation Company; Korea Ryenha Machinery J/V Corporation; Ryonha Machinery Joint Venture Corporation; Ryonha Machinery Corporation; Ryonha Machinery; Ryonha Machine Tool; Ryonha Machine Tool Corporation; Ryonha Machinery Corp; Ryonhwa Machinery Joint Venture Corporation; Ryonhwa Machinery JV; Huichon Ryonha Machinery General Plant; Unsan; Unsan Solid Tools ja Millim Technology Company

                           Tongan-dong, Central District, Pyongyang, DPRK; Mangungdae- gu, Pyongyang, DPRK; Mangyongdae District, Pyongyang, DPRK.
                           Sähköposti: ryonha@silibank.com; sjc-117@hotmail.com ja millim@silibank.com
                           Puhelin: 850-2-18111; 850-2-18111-8642 ja 850 2 18111-3818642
                           Faksi: 850-2-381-4410

                           22.1.2013

                           Korea Ryonbong General Corporation on Korea Ryonha Machinery Joint Venture Corporation -yhtiön tytäryhtiö. Pakotekomitea nimesi Korea Ryonbong General Corporationin huhtikuussa 2009, ja se on puolustusalan monialayritys, joka on erikoistunut hankintoihin Pohjois-Korean puolustusteollisuudelle ja tukee valtion sotatarviketeollisuuden myyntitoimintaa.”

               6.
               Poistetaan jäljempänä mainitut henkilö ja yhteisö päätöksen 2013/183/YUTP liitteessä II olevasta luettelosta:

                           A.

                           Henkilöt

                                       1.

                                       Chang Song-taek

                           B.

                           Yhteisöt

                                       1.

                                       Korea Complex Equipment Import Corporation


title: 2011/619/EU: Euroopan parlamentin päätös, annettu 10 päivänä toukokuuta 2011 , Euroopan poliisiakatemian varainhoitovuoden 2009 tilien päättämisestä

text:
               27.9.2011

               FI

               Euroopan unionin virallinen lehti

               L 250/268

         EUROOPAN PARLAMENTIN PÄÄTÖS,
   annettu 10 päivänä toukokuuta 2011,
   Euroopan poliisiakatemian varainhoitovuoden 2009 tilien päättämisestä
   (2011/619/EU)
   EUROOPAN PARLAMENTTI, joka
   ottaa huomioon Euroopan poliisiakatemian lopullisen tilinpäätöksen varainhoitovuodelta 2009,
   ottaa huomioon tilintarkastustuomioistuimen kertomuksen Euroopan poliisiakatemian tilinpäätöksestä varainhoitovuodelta 2009 sekä poliisiakatemian vastaukset (1),
   ottaa huomioon neuvoston 15. helmikuuta 2011 antaman suosituksen (05892/2011 – C7-0052/2011),
   ottaa huomioon EY:n perustamissopimuksen 276 artiklan ja Euroopan unionin toiminnasta tehdyn sopimuksen 319 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,
   ottaa huomioon Euroopan poliisiakatemian (CEPOL) perustamisesta 20 päivänä syyskuuta 2005 tehdyn neuvoston päätöksen 2005/681/YOS (3) ja erityisesti sen 16 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,
   ottaa huomioon työjärjestyksen 77 artiklan ja liitteen VI,
   ottaa huomioon talousarvion valvontavaliokunnan mietinnön sekä kansalaisvapauksien sekä oikeus- ja sisäasioiden valiokunnan lausunnon (A7-0150/2011),

               1.

               lykkää Euroopan poliisiakatemian varainhoitovuoden 2009 tilien päättämistä;

               2.

               kehottaa puhemiestä välittämään tämän päätöksen Euroopan poliisiakatemian johtajalle, neuvostolle, komissiolle ja tilintarkastustuomioistuimelle sekä huolehtimaan sen julkaisemisesta Euroopan unionin virallisessa lehdessä (L-sarja).

            Puhemies

         Jerzy BUZEK

            Pääsihteeri

         Klaus WELLE

      (1)  EUVL C 338, 14.12.2010, s. 137.

      (2)  EYVL L 248, 16.9.2002, s. 1.

      (3)  EUVL L 256, 1.10.2005, s. 63.

      (4)  EYVL L 357, 31.12.2002, s. 72.
    ---documentbreak---

               27.9.2011

               FI

               Euroopan unionin virallinen lehti

               L 250/269

         EUROOPAN PARLAMENTIN PÄÄTÖSLAUSELMA
   10. toukokuuta 2011,
   vastuuvapauden myöntämisestä varainhoitovuodelta 2009: erillisvirastojen toiminta, varainhoito ja sen valvonta
   EUROOPAN PARLAMENTTI, joka
   ottaa huomioon komission 15. lokakuuta 2008 Euroopan parlamentille antaman kertomuksen varainhoitovuotta 2006 koskevien vastuuvapauden myöntämispäätösten seurannasta (KOM(2008) 629) sekä komission yksiköiden valmisteluasiakirjan (SEC(2008) 2579),
   ottaa huomioon 11. maaliskuuta 2008 annetun komission tiedonannon ”Euroopan unionin virastot – tulevaisuuden näkymiä” (KOM(2008) 135),
   ottaa huomioon 5. toukokuuta 2010 antamansa päätöslauselman vastuuvapauden myöntämisestä varainhoitovuodelta 2008: erillisvirastojen toiminta, varainhoito ja sen valvonta (1),
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2),
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (3) ja erityisesti sen 96 artiklan,
   ottaa huomioon tilintarkastustuomioistuimen erityiskertomuksen nro 5/2008, jonka otsikkona on ”Unionin virastojen toiminnan tuloksellisuus”,
   ottaa huomioon tilintarkastustuomioistuimen erityisvuosikertomukset (4) hajautettujen virastojen tilinpäätöksistä varainhoitovuodelta 2009,
   ottaa huomioon parlamentin teettämän ja 7. huhtikuuta 2009 julkistaman tutkimuksen mahdollisuudesta perustaa unionin virastojen yhteiset tukipalvelut ja perustamisen toteutettavuudesta,
   ottaa huomioon 18. toukokuuta 2010 esittämänsä kannanoton Euroopan unionin korruption vastaisiin pyrkimyksiin (5),
   ottaa huomioon työjärjestyksen 77 artiklan ja liitteen VI,
   ottaa huomioon talousarvion valvontavaliokunnan mietinnön (A7-0149/2011),

               A.

               toteaa, että tämä päätöslauselma sisältää asetuksen (EY, Euratom) N:o 2343/2002 96 artiklan sekä Euroopan parlamentin työjärjestyksen liitteessä VI olevan 3 artiklan mukaisesti asetuksen (EY, Euratom) N:o 1605/2002 185 artiklassa tarkoitettuja elimiä koskeviin vastuuvapauspäätöksiin liittyvät luonteeltaan yleiset huomautukset,

               B.

               ottaa huomioon, että virastojen lukumäärä on lisääntynyt viime vuosina ennätyksellisen paljon ja että sen vuoksi on ollut mahdollista ulkoistaa tiettyjä komission tehtäviä,

               C.

               ottaa huomioon, että komission hyväksyttyä 11. maaliskuuta 2008 edellä mainitun tiedonantonsa parlamentti, neuvosto ja komissio käynnistivät uudelleen hankkeen virastojen yhteisen toimintakehyksen laatimiseksi ja perustivat vuonna 2009 erillisvirastoja käsittelevän toimielinten välisen työryhmän,

               D.

               ottaa huomioon, että tämä toimielinten välinen työryhmä kokoontui poliittisella tasolla kolmannen kerran 10. marraskuuta 2010, jolloin se tarkasteli seuraavia kysymyksiä: uusien virastojen perustamista koskevat kriteerit, virastojen toimipaikan valinta ja toimipaikkasopimus, johtokuntien kokoonpano, johtajien nimitysmenettelyt, virastojen arvioiminen ja tulokset, monivuotinen ohjelma ja hallinnollinen tuki,

               E.

               ottaa huomioon, että tilintarkastustuomioistuin suunnittelee myös tarkastelevansa virastojen suorituksia ja julkaisevansa erityiskertomuksen unionin erillisvirastojen menoja koskevasta vertailuanalyysista vuoden 2011 loppuun mennessä,

               F.

               ottaa huomioon, että erillisvirastoja koskevat unionin maksuosuudet kasvoivat jyrkästi vuosien 2000 ja 2011 välisenä aikana,

               G.

               ottaa huomioon, että 18. toukokuuta 2010 annetussa parlamentin kannanotossa Euroopan unionin korruption vastaisiin pyrkimyksiin kehotetaan komissiota ja asianomaisia EU:n virastoja ryhtymään tarvittaviin toimiin ja mahdollistamaan riittävät resurssit, joilla varmistetaan, ettei EU:n varojen käyttöön liity korruptiota ja että korruptiota tai petoksia havaittaessa sovelletaan varoittavia seuraamuksia,

         I   VARAINHOITOA KOSKEVAT YHTEISET HAASTEET

      Toimintamäärärahojen siirtäminen ja peruuntuminen

               1.

               panee merkille, että tilintarkastustuomioistuin havaitsi jälleen useiden virastojen kohdalla, että varainhoitovuonna 2009 seuraavalle varainhoitovuodelle siirrettyjen ja peruuntuneiden toimintamäärärahojen osuus oli suuri; toteaa myös, että joissakin virastoissa kaikkien budjettikohtien määrärahoja ei ollut käytetty ja siirtojen määrä oli suuri; kehottaa kyseisiä virastoja tehostamaan toimiaan voidakseen parantaa rahoituksen ja talousarvion suunnittelua;

               2.

               panee merkille useiden ohjelmien monivuotisesta luonteesta aiheutuvat ongelmat sekä maksujen vastaanottamisen ja niitä vastaavien tehtävien suorittamisen ja siihen liittyvien maksujen välisen viiveen; korostaa joka tapauksessa, että aiheutuvien menojen olisi oltava ennustettavissa ja että asiaan olisi löydettävä ratkaisu, jossa noudatetaan unionin talousarvioon sovellettavaa vuotuisuusperiaatetta;

               3.

               toteaa, että siirrettyjen ja peruuntuneiden määrärahojen suuri määrä on usein osoitus siitä, että virasto ei ole kyennyt hoitamaan asianmukaisella tavalla talousarvionsa merkittävää kasvua; pohtii, olisiko vastuullisempaa toimia niin, että vastaisuudessa budjettivallan käyttäjät kiinnittävät enemmän huomiota virastojen talousarvion kasvattamisesta tehtäviin päätöksiin ja ottavat huomioon uusien toimintojen täytäntöön panemiseksi tarvittavan ajan;

      Kassanhallinta

               4.

               kehottaa virastoja parantamaan vuotuisia ennakkoarvioitaan käteistarpeistaan; panee itse asiassa merkille, että virastoilla on usein suuret käteisvarat, ja kannustaa niitä siksi seuraamaan Euroopan huumausaineiden ja niiden väärinkäytön seurantakeskuksen hyvää esimerkkiä, sillä seurantakeskus paransi vuotta 2009 koskevaa ennakkoarviotaan toimittamalla asianomaisille komission yksiköille asiakirjatodisteen, jolla se perustelee neljännesvuosittain esittämänsä maksupyynnön ja jonka se pitää jatkuvasti ajan tasalla;

      Hankintamenettelyissä ilmenneet puutteet

               5.

               pitää huolestuttavana, että tilintarkastustuomioistuin on jälleen todennut puutteita useiden virastojen hankintamenettelyissä;

               6.

               pyytää siksi virastoja tiukentamaan sisäisen valvonnan menettelyjään varmistaakseen, että sopimus- ja hankintamenettelyjä noudatetaan oikein; ei pidä hyväksyttävänä sitä, että virastot ovat jatkuvasti kykenemättömiä ottamaan käyttöön valvontajärjestelmää, jolla vältetään tai havaitaan ajoissa toistuvat virheet, jotka heikentävät viraston toimien laillisuutta ja asianmukaisuutta;

               7.

               kehottaa virastoja tästä syystä

                           —

                           lisäämään avoimuutta sekä arvioissa että sen osalta, kuka vastaa hankkeista,

                           —

                           tiukentamaan hankintojen hyväksymistä rahoituspäätöksen ja työohjelman tasolla,

                           —

                           varmistamaan, että poikkeukset ilmoitetaan kattavasti niiden vuotuisissa toimintakertomuksissa,

                           —

                           varmistamaan, että mahdollisten sääntöjenvastaisuuksien osalta toteutetaan riittäviä jatkotoimia,

                           —

                           toteuttamaan jälkitarkastuksia ja raportoimaan niistä;

               8.

               kehottaa virastoja myös laatimaan kattavan taulukon, jossa kuvataan niiden hyväksymiskierrot sekä taloushallinnon ja toiminnallisen henkilöstön vastuut, ja päivittämään sitä säännöllisesti;

               9.

               kehottaa kaikkia virastoja julkaisemaan verkkosivustollaan luettelon kaikista ainakin viimeisten kolmen vuoden aikana tehdyistä sopimuksista ja kehottaa komissiota jatkamaan toimiaan sen hyväksi, että nämä tiedot olisivat helpommin saatavilla, ja sisällyttämään ne lopulta rahoituksen avoimuutta koskevaan järjestelmäänsä;

               10.

               onnittelee kuitenkin Eurojustia siitä, että se on ottanut käyttöön toimia tuotteiden tai palvelujen markkina-arvon arvioimiseksi ennen hankintamenettelyn aloittamista; katsoo, että myös muiden virastojen olisi omaksuttava tämä tärkeä käytäntö; pitää myönteisenä myös vuotta 2009 koskevaa Eurojustin hankintasuunnitelmaa, josta oli paljon apua sen yksiköille tarjousten hallinnoinnissa; korostaa erityisesti, että tällaiset aloitteet parantavat tulojen ja menojen hyväksyjän ohjeistusta ja valvontaa;

      Avustusten hallinnointi

               11.

               pitää tärkeänä, että virastot parantavat avustusten hallinnointiaan

                           —

                           suorittamalla paikalla tehtäviä tarkastuksia avustusten edunsaajille,

                           —

                           suosimalla menoluokkakohtaisia standardiyksikkökustannuksia tukikelpoisten kustannusten korvaamiseen perustuvien avustusten sijaan,

                           —

                           kuvaamalla toimijoiden velvollisuudet, raportoimalla niistä ja seuraamalla niitä tarkasti,

                           —

                           laatimalla kaikkien toimijoiden hyväksymän operatiivisen suunnitelman;

         II   HENKILÖRESURSSEJA KOSKEVAT YHTEISET HAASTEET

      Palvelukseenottomenettelyt

               12.

               panee merkille, että useissa virastoissa henkilöstön valintamenettelyissä on puutteita, jotka vaarantavat menettelyjen seurattavuuden ja/tai haittaavat kelpoisuusvaatimusten soveltamista tasapuolisen kohtelun periaatteen mukaisesti; panee erityisesti merkille, että tilintarkastustuomioistuin on toistuvasti todennut seuraavat puutteet:

                           —

                           ei löytynyt näyttöä siitä, että valintaperusteet ja vähimmäisvaatimukset, joiden täytyttyä hakija voidaan kutsua kirjallisiin kokeisiin ja haastatteluun, olisi vahvistettu ennen arviointiprosessin alkua,

                           —

                           palvelukseenottomenettelyitä koskevat asiakirja-aineistot ovat riittämättömiä,

                           —

                           palvelukseenottomenettelyissä sisäisiä ja ulkopuolisia hakijoita ei kohdeltu tasapuolisesti,

                           —

                           kilpailu on vähäistä,

                     ja katsoo, että nämä puutteet saattavat heikentää virastojen mahdollisuuksia torjua niitä vastaan kenties esitettäviä syytöksiä mielivaltaisuudesta henkilöstön palvelukseen ottamista koskevien päätösten yhteydessä; katsoo myös, että mikäli kilpailua ei ole riittävästi, palvelukseen otetut henkilöt eivät ehkä edusta parasta mahdollista valintaa ja henkilöstöä koskevia ja taloudellisia resursseja käytetään silloin mahdollisesti tehottomasti;

               13.

               kehottaa luomaan virastojen välisiä ristiintarkastuksia koskevan järjestelmän, josta käyvät ilmi virheet tai huono hallinto, johon yksittäinen henkilö on syyllistynyt aikaisemmin toisen viraston palveluksessa, kun henkilö hakee työpaikkaa toisessa virastossa;

               14.

               kehottaa näin ollen virastoja ryhtymään tarvittaviin toimiin parantaakseen palvelukseenottomenettelyjensä puolueettomuutta ja avoimuutta; pitää tässä yhteydessä Frontex-viraston aloitetta hyväksyä valintalautakuntiensa jäseniä koskevat täytäntöönpanosäännöt ja sisäiset ohjeet merkittävänä käytäntönä, jota muidenkin virastojen olisi noudatettava; suhtautuu myönteisesti erityisesti Frontexin aloitteeseen ottaa käyttöön palvelukseenottopolitiikka, joka käsittää muun muassa seuraavat konkreettiset toimet:

                           —

                           määräaikojen noudattaminen valintalautakuntien jäseniä nimitettäessä,

                           —

                           haastattelujen kysymysten ja kirjallisten kokeiden sisällön valmistelu etukäteen,

                           —

                           kirjallisten kokeiden arviointi nimettömänä,

                           —

                           mallivastausten laatiminen haastattelujen kysymyksiin ja kirjallisiin kokeisiin,

                           —

                           palvelukseen ottamista koskevien päätösten kirjaaminen pöytäkirjaan,

                           —

                           sähköinen palvelukseenottoväline palvelukseen ottamisen ja valintamenettelyn helpottamiseksi,

                     ja korostaa tarvetta panna nämä toimet tarkasti täytäntöön ja osoittaa, että niillä saavutetaan tuloksia;

      Palvelukseenottosuunnitelmien toteuttaminen

               15.

               toteaa, että usein virastot eivät toteuta palvelukseenottosuunnitelmiaan kokonaan, ja panee merkille, että talousarvio- ja henkilöstöennusteet eivät aina olleet yhdenmukaiset, mikä saattaa vaikuttaa sidosryhmien muodostamaan käsitykseen siitä, miten virastot hyödyntävät henkilöstöään; kannustaa unionin toimielimiä tutkimaan edelleen sitä, kuinka palvelukseenottomenettelyjä voitaisiin yksinkertaistaa; kehottaa virastoja panostamaan enemmän palvelukseenottosuunnitelmiensa täytäntöönpanoon ja seurantaan; rohkaisee virastoja myös kertomaan työohjelmissaan ja vuotuisissa toimintakertomuksissaan enemmän henkilöresurssiensa jakamisesta ja käytöstä sekä kuvaamaan, mitä vaikutuksia niiden asettamilla tavoitteilla on käytettävissä olevaan henkilöstöön; kehottaa komissiota arvioimaan virastoissa tarvittavaa henkilöstömäärää, vertaamaan henkilöstön todellista määrää budjetoituihin ennusteisiin, päättelemään, ylittävätkö ennusteet virastojen tarpeet ja valmiudet, ja antamaan parlamentille selvityksen tästä asiasta;

               16.

               panee merkille, että joka vuosi osa työntekijöistä, myös johtajista, siirtyy virastosta toiseen; kehottaa komissiota antamaan parlamentille selvityksen kaikista henkilöstön jäsenistä, jotka ovat vaihtaneet työpaikkaa virastosta toiseen vuodesta 2008 lähtien;

               17.

               pyytää komissiolta tietoja Euroopan unionin virkamiehiin sovellettavien henkilöstösääntöjen (6) 16 artiklan mukaisia tehtäviä ja velvollisuuksia (”jääviysaikoja”) koskevien sääntöjen olemassaolosta ja soveltamisesta kaikissa virastoissa;

      Tilapäinen henkilöstö

               18.

               kehottaa virastoja varmistamaan, että tilapäisille työntekijöille ei anneta arkaluonteisia tehtäviä, ottaen huomioon, että tilapäistä henkilöstöä otetaan palvelukseen henkilöstötaulukon rajoissa; pahoittelee sitä, että eräissä tapauksissa virastot ovat ottaneet tilapäisiä työntekijöitä palvelukseen arkaluonteisten tehtävien suorittamista varten tai he käsittelevät arkaluonteisia tietoja; haluaa korostaa, että tilapäisten työntekijöiden mahdollisuus saada haltuunsa arkaluonteisia tietoja tai tietämättömyys noudatettavista menettelyistä muodostaa mahdollisen turvallisuusriskin;

      Eturistiriidat

               19.

               muistuttaa virastoja niiden henkilöstön ja asiantuntijoiden riippumattomuuden tinkimättömän takaamisen tärkeydestä; rohkaisee virastoja erityisesti kirjaamaan ja arvioimaan huolellisesti niiden tässä asiassa toteuttamat valvontatoimet; painottaa, että viraston maine saattaa vaarantua tapauksissa, joissa sitä vastaan esitetään syytöksiä eturistiriidoista;

               20.

               kehottaa komissiota antamaan parlamentille yksityiskohtaisen selvityksen perusteista, joita sovelletaan, jotta voidaan varmistaa palvelukseen otetun henkilöstön riippumattomuus erityisesti mahdollisten eturistiriitojen suhteen sekä asettaa varoittavia seuraamuksia, jos havaitaan sääntöjenvastaisuuksia;

               21.

               kehottaa tilintarkastustuomioistuinta tekemään perusteellisen analyysin virastojen soveltamasta lähestymistavasta sellaisten tilanteiden hallitsemiseksi, joissa kyse on mahdollisesta eturistiriidasta;

         III   SISÄISEN VALVONNAN JÄRJESTELMIÄ KOSKEVAT YHTEISET HAASTEET

               22.

               rohkaisee virastoja parantamaan sisäisen valvonnan järjestelmiään edelleen pääjohtajiensa antaman vuotuisen tarkastuslausuman tukemiseksi; korostaa myös, että on tärkeää, että virasto perustaa tehokkaan riskienhallintatoiminnon, joka erittelee riskit ja tutkii, millaisin toimin riskejä voidaan lieventää;

      Sisäisten tarkastuskertomusten yhteenvedot

               23.

               kehottaa kunkin viraston johtajaa täyttämään kaikilta osin velvoitteensa sisällyttää seuraavat tiedot vastuuvapauden myöntävälle viranomaiselle laatimaansa kertomukseen, jossa on yhteenveto sisäisen tarkastuksen kertomuksista,

                           —

                           sisäisen tarkastuksen tekemien tarkastusten määrä ja tyyppi,

                           —

                           kaikki esitetyt suositukset (mukaan lukien ne, jotka virasto voi mahdollisesti torjua), ja

                           —

                           kaikki suositusten mukaisesti toteutetut toimet;

                     pitää tässä yhteydessä myönteisenä Frontexin aloitetta edistää kaikkien virastojen keskuudessa yhdenmukaista rakennetta, jota käytetään osoitettaessa nämä yhteenvedot vastuuvapauden myöntävälle viranomaiselle;

               24.

               toteaa kuitenkin, että eräät virastot ovat toimittaneet vapaaehtoisesti sisäisen tarkastuksen laatiman viraston sisäistä tarkastusta koskevan kertomuksen vastuuvapauden myöntävälle viranomaiselle; katsoo, että tämän olisi oltava normaali käytäntö, ja edellyttää kaikkien muiden unionin virastojen noudattavan tätä käytäntöä ja toteaa, että vastuuvapauden myöntävä viranomainen huolehtii näiden kertomusten luottamuksellisesta käsittelystä;

      Sisäisen tarkastuksen osaston rooli

               25.

               pitää sisäisen tarkastuksen osaston merkitystä hajautettujen virastojen sisäisenä tarkastajana elintärkeänä; painottaa erityisesti, että sisäisen tarkastuksen osasto esittää riippumattomia lausuntoja hallinnointi- ja valvontajärjestelmien laadusta sekä antaa suosituksia toimintojen toteuttamisedellytysten parantamiseksi ja virastojen varojen taloudellisen käytön edistämiseksi;

               26.

               kehottaa siksi virastojen johtokuntia/hallintoneuvostoja ottamaan asianmukaisesti huomioon sisäisen tarkastuksen osaston antamat suositukset voidakseen ryhtyä nopeasti tarvittaviin toimiin havaittujen puutteiden korjaamiseksi;

               27.

               panee tyytyväisenä merkille, että varainhoitoasetuksen 86 artiklan 4 kohdan mukaisesti virastot toimittavat parlamentille yhteenvedon sisäisen tarkastuksen osaston havainnoista; toistaa, että sisäisen tarkastuksen osaston laatimat kertomukset ovat sisäisiä eivätkä julkisia asiakirjoja; toteaa lisäksi, että tämä pätee myös virastoja ja muita elimiä koskeviin erillisiin vuosikertomuksiin; suhtautuu myönteisesti kaikkeen yhteistyöhön, jonka yhteydessä virastot antavat nämä kertomukset parlamentin käyttöön erikseen esitetystä perustellusta pyynnöstä; kehottaa erillisvirastoja käsittelevää toimielinten välistä työryhmää puuttumaan sisäisen tarkastuksen kertomuksia koskevassa lainsäädännössä olevaan puutteeseen ja ehdottamaan ratkaisua;

               28.

               kehottaa painokkaasti tilintarkastustuomioistuinta sisällyttämään virastoja koskeviin vuosikertomuksiinsa maininnan sisäisen tarkastuksen suorittamien tarkastusten perusteella annetuista johtopäätöksistä ja arvioinnin siitä, kuinka virastot ovat panneet sisäisen tarkastuksen suositukset täytäntöön;

               29.

               haluaa myös korostaa sisäisen tarkastuksen osaston merkitystä virastojen toimintaa koskevien tarkastusten toteuttamisessa; pitää kuitenkin valitettavana, että vastuuvapauden myöntävälle viranomaiselle ei välttämättä toimiteta tietoja näiden tarkastusten tuloksista, mikä johtuu 27 kohdassa mainitusta puutteesta lainsäädännössä;

      Sisäisen tarkastuksen yksiköiden rooli

               30.

               kehottaa virastoja perustamaan sisäisen tarkastuksen toiminnon, joka tukee virastojen johtajia ja antaa heille neuvoja sisäisen valvonnan hallinnoimisen osalta sekä toteuttaa riskinarviointeja ja sisäisiä tarkastuksia;

               31.

               suhtautuu myönteisesti myös yhteisön kalastuksenvalvontaviraston ja Euroopan meriturvallisuusviraston aloitteeseen perustaa yhteinen sisäisen tarkastuksen yksikkö; katsoo, että tällainen jaettu palvelu muodostaa parhaan käytännön, jota myös muiden erillisvirastojen olisi noudatettava;

               32.

               pitää myönteisenä ja rohkaisemisen arvoisena myös sisäisen tarkastuksen osaston puheenjohtajuutta virastojen Audinet-verkostossa, joka kokoontuu 2–3 kertaa vuodessa tarkoituksenaan koordinoida sisäisten tarkastusyksikköjen työtä sekä vaihtaa kokemuksia tarkastusten lähtökohdista, menettelyistä ja parhaista käytännöistä;

      Eettisten periaatteiden kokeiluluonteinen tarkastus

               33.

               onnittelee Euroopan ammatillisen koulutuksen kehittämiskeskusta (Cedefop) siitä, että se on ensimmäinen erillisvirasto, joka suostui vapaaehtoisesti eettisten periaatteiden kokeiluluonteiseen tarkastukseen vuonna 2009; rohkaisee Euroopan ammatillisen koulutuksen kehittämiskeskusta jakamaan tämän aloitteen muiden virastojen kanssa;

         IV   TARKASTUSLAUSUMA JA VUOTUINEN TOIMINTAKERTOMUS

      Tarkastuslausuma

               34.

               rohkaisee virastoja julkistamaan johtajansa tarkastuslausuman verkkosivustoillaan ja liittämään ne vuotuisiin toimintakertomuksiinsa ja vakuuttamaan, että niiden vuotuisissa toimintakertomuksissa annetut tiedot antavat oikean ja riittävän kuvan tuloista ja menoista, jollei tiettyihin aloihin liittyvissä varaumissa toisin mainita;

               35.

               korostaa virastojen johtajien velvollisuutta ilmoittaa mahdollisista varaumista tarkastuslausumassaan silloin, kun tilintarkastustuomioistuin tai komission sisäisen tarkastuksen osasto on pannut merkille merkittäviä ongelmia (eli on antanut tarkastuksessa todettuja taustalla olevia puutteita koskevia tai olennaisuusrajan ylittämiseen liittyviä kriittisiä suosituksia);

      Vuotuiset toimintakertomukset

               36.

               rohkaisee virastoja tekemään vuotuisen toimintakertomuksensa rakenteesta vakiomuotoisen komission pääosastojen käyttämän formaatin mukaisesti ja sisällyttämällä siihen suoritetut tehtävät, hallinnon haasteet, sisäisen tarkastuksen havainnot sekä henkilöresursseja koskevat parannukset asianomaisen varainhoitovuoden aikana; onnittelee tässä yhteydessä Euroopan ympäristökeskusta siitä, että se on jo kehittänyt omaa vuotuista toimintakertomustaan edellä esitetyn rakenteen mukaisesti, ja katsoo, että myös muiden virastojen olisi noudatettava tätä hyvää käytäntöä;

               37.

               onnittelee lisäksi tautien ehkäisyn ja valvonnan eurooppalaista keskusta ja uudelleen Euroopan ympäristökeskusta siitä, että ne ovat käyttäneet vuotuisissa toimintakertomuksissaan helposti luettavia taulukoita ja kaavioita keskeisiä tuloksia koskevissa yhteenvedoissaan; katsoo, että tämä muodostaa erittäin tervetulleen käytännön, jota myös muiden erillisvirastojen olisi noudatettava;

               38.

               rohkaisee tilintarkastustuomioistuinta sisällyttämään yleisarvioinnin kustakin vuotuisesta toimintakertomuksesta virastoista laatimiinsa erityisvuosikertomuksiin, kuten se tekee jo nyt komissiota koskevassa vuosikertomuksessaan, jossa se tarkastelee komission eri pääosastojen laatimia vuotuisia toimintakertomuksia;

         V   VIRASTOJEN HALLINTA

      Virastojen johtokunnat/hallintoneuvostot

               39.

               toteaa, että tiettyjen virastojen johtokuntien/hallintoneuvostojen suuri koko ja niiden jäsenten suuri vaihtuvuus voi johtaa päätöksentekoelimen tehottomuuteen; kehottaa tästä syystä erillisvirastoja käsittelevää toimielinten välistä työryhmää puuttumaan tähän ongelmaan; ehdottaa lisäksi, että harkittaisiin mahdollisuutta yhdistää toisiinsa liittyvillä aloilla toimivien erillisvirastojen johtokuntia/hallintoneuvostoja, jotta voidaan vähentää kokouksiin käytettyä aikaa;

               40.

               pyytää lisäksi virastojen johtajia ryhtymään toimiin vahvistaakseen virastojensa johtokunnan/hallintoneuvoston asemaa nostamalla strategiset kysymykset ja painopisteet niiden keskusteluiden esityslistalle hyvissä ajoin ennen strategisten päätösten tekemistä;

               41.

               kehottaa virastojen johtokuntia/hallintoneuvostoja varmistamaan, että tehtävien suunnittelu ja resurssien (sekä taloudellisten resurssien että henkilöresurssien) käytön suunnittelu vastaavat mahdollisimman hyvin toisiaan, ottamalla käyttöön toimintoperusteisen budjetoinnin ja toimintojohtamisen;

      Komission rooli

               42.

               on tyytyväinen Euroopan kemikaaliviraston toiseen menestyksekkääseen toimintavuoteen, sillä vuonna 2007 viraston talousarviohallinnosta vastasi komission yritys- ja teollisuustoiminnan pääosasto; tähdentää erityisesti, että viraston perustaminen sujui hyvin ja melko nopeasti ja ansio tästä lankeaa pääosin kumppanipääosaston tarjoamalle tehokkaalle tuelle, kokemustenvaihdolle muiden vastaavien virastojen kanssa sekä isäntämaan voimakkaalle tuelle; katsoo siksi, että komissio voisi noudattaa tätä parasta käytäntöä uusien virastojen perustamisen yhteydessä;

               43.

               panee merkille erillisvirastoja käsittelevän toimielinten välisen työryhmän havainnon, että noin 30 prosenttia virastojen resursseista käytetään hallintoon; kehottaa komissiota tarjoamaan suhteellisen pienille ja erityisesti vasta perustetuille virastoille entistä ponnekkaammin kaiken niiden tarvitseman hallinnollisen tuen ja varmistamaan, että kaikki virastot toimivat tehokkaasti;

      Kurinpitomenettelyt

               44.

               muistuttaa jälleen, että vuosien 2006, 2007 ja 2008 vastuuvapauden myöntämisestä antamissaan päätöslauselmissa parlamentti kehotti virastoja harkitsemaan virastojen yhteisen kurinpitolautakunnan perustamista; panee merkille, että tämän hankkeen toteuttamisessa on edelleen ongelmia erityisesti siksi, että lautakunnan jäseniksi on vaikeaa löytää henkilöitä, jotka olisivat edenneet urallaan riittävän pitkälle; kehottaa virastoverkoston koordinaattorina toimivaa virastoa kuitenkin perustamaan sellaisten toimihenkilöiden verkoston, jotka kuuluvat kurinpitolautakunnan jäseniltä edellytettävään palkkaluokkaan;

         VI   SUORITUSKYKY

               45.

               pitää myönteisenä Eurojustin aloitetta sisällyttää vuoden 2010 suunnitelmiinsa keskeisiä tulosindikaattoreita ja pitää sitä muille virastoille suositeltavana parhaana käytäntönä; rohkaisee lisäksi virastoja liittämään keskeiset tulosindikaattorinsa tosiasiallisesti tavoitteisiinsa, talousarvioonsa ja vuotuiseen työohjelmaansa; katsoo, että tämän käytännön avulla sidosryhmät voivat arvioida virastojen suorituskykyä paremmin; kannustaa muita virastoja sisällyttämään vuotuisiin työohjelmiinsa keskeiset tulosindikaattorit;

               46.

               panee merkille, että tuloksia ja vaikuttavuutta ei mitata yhdenmukaisesti; kehottaa erillisvirastoja käsittelevää toimielinten välistä työryhmää puuttumaan tähän ongelmaan;

               47.

               ottaa huomioon, että virastoissa, joissa keskeiset tulosindikaattorit sisällytetään vuotuisiin työohjelmiin, tulosindikaattorit perustuvat lähinnä menettelyä ja prosesseja koskeviin näkökohtiin eivätkä itse toiminnan tuloksiin; kannustaa virastoja laatimaan keskeiset tulosindikaattorit tulosten perusteella ja kehottaa erillisvirastoja käsittelevää toimielinten välistä työryhmää puuttumaan tähän ongelmaan;

      Monivuotinen työohjelma

               48.

               kehottaa kutakin virastoa laatimaan monivuotisen työohjelman sitä alaa koskevan unionin monivuotisen strategian mukaisesti, jolla virasto toimii; korostaa monivuotisen työohjelman merkitystä siltä kannalta, että se antaa virastolle mahdollisuuden järjestää toimintansa paremmin, toteuttaa paremman riskinarvioinnin toiminnastaan ja järjestää tehokkaalla tavalla strategiansa ja tavoitteensa toteuttamisen;

      Vuotuinen työohjelma

               49.

               kehottaa virastoja vahvistamaan talousarvionsa ja vuotuisen työohjelmansa välistä yhteyttä; huomauttaa tilintarkastustuomioistuimen todenneen usein, etteivät talousarvion laatimismenettelyt olleet riittävän kurinalaiset, mistä aiheutui lukuisia määrärahasiirtoja, jotka koskivat suurinta osaa budjettikohdista;

               50.

               pitää myönteisenä Euroopan ammatillisen koulutuksen kehittämiskeskuksen ja Euroopan kemikaaliviraston aikomusta esittää Ganttin kaavio keskeisille operatiivisille toiminnoille; muistuttaa virastoja, että näiden kaavioiden avulla voidaan esittää lyhyesti kunkin toimihenkilön hankkeen parissa käyttämä aika ja suosia menettelytapaa, jossa keskitytään tulosten saavuttamiseen;

      Palautemenettelyt

               51.

               kehottaa virastoja parantamaan asiakaskeskeisyyttään sekä menettelyjään palautteen antamiseksi ja käyttämään tässä yhteydessä laajasti hyväkseen arviointiensa tuloksia; onnittelee erityisesti Euroopan kemikaalivirastoa siitä, että se kartoitti sidosryhmiensä näkemykset vuonna 2009 ja lisäsi teollisuudelle suunnattuja tukitoimintojaan (kuten päärekisteröijille tarjottu puhelinneuvontapalvelu, työpajat, verkoston kokoukset ja julkiset kuulemiset);

               52.

               pitää myönteisenä Euroopan elin- ja työolojen kehittämissäätiön aloitetta toteuttaa toinen jälkiarviointi sen vuosien 2005–2008 työohjelmasta; pitää tätä myös muille virastoille arvokkaana keinona ottaa vastaan niihin kohdistuvat haasteet;

               53.

               pitää lisäksi äärimmäisen tärkeänä, että virastot kehittävät tulosseurantajärjestelmiään edelleen varmistaakseen, että niiden toiminnan tuloksia seurataan, ja kannustaa virastoja viittamaan niihin vuotuisissa toimintasuunnitelmissaan;

               54.

               rohkaisee lisäksi virastoja raportoimaan johdonmukaisesti keskeisistä tulosindikaattoreista;

      Tilintarkastustuomioistuimen kertomukseen liitetty taulukko

               55.

               on ilahtunut siitä, että Euroopan huumausaineiden ja niiden väärinkäytön seurantakeskus, Euroopan unionin elinten käännöskeskus ja Euroopan elintarviketurvallisuusviranomainen esittivät tilintarkastustuomioistuimen vuoden 2009 erityisvuosikertomukseen liitetyssä taulukossa vertailun vuosina 2009 ja 2008 toteutetuista toimista, jotta vastuuvapauden myöntävällä viranomaisella on mahdollisuus arvioida paremmin niiden toimintaa eri vuosina;

         VII   VIRASTOJA KOSKEVAA POHDINTAA: YHTEINEN LÄHESTYMISTAPA

               56.

               suhtautuu myönteisesti erillisvirastoja käsittelevän toimielinten välisen työryhmän meneillään olevaan työhön, jonka tarkoituksena on tarkastella uudelleen erillisvirastojen roolia ja asemaa unionin toimielinrakenteessa, niiden perustamista, rakennetta ja toimintaa sekä rahoitus-, talousarvio-, valvonta- ja hallinnointikysymyksiä; pyytää työryhmää laatimaan analyysin ja yleiset ohjeet nykyisten virastojen tehokkuudesta ja ehdottamaan virastojen tyyppiin ja lukumäärään perustuvia suunnitelmia tehokkuuden lisäämiseksi mittavasti;

               57.

               palauttaa mieliin, että erillisvirastoja käsittelevän toimielinten välisen työryhmän maaliskuussa 2009 antama yhteinen lausuma käynnisti sääntelyvirastoja koskevan vuoropuhelun, jonka tarkoituksena on arvioida nykyistä tilannetta ja erityisesti virastojen johdonmukaisuutta, tehokkuutta, tilivelvollisuutta ja avoimuutta, ja siinä todettiin, että työryhmä paneutuisi osallistuvien toimielinten esittämiin keskeisiin kysymyksiin, joita ovat muun muassa erillisvirastojen rooli ja asema unionin toimielinrakenteessa, niiden perustaminen, rakenne ja toiminta sekä rahoitus-, talousarvio-, valvonta- ja hallinnointikysymykset;

               58.

               ottaa huomioon, että 5. toukokuuta 2010 antamassaan päätöslauselmassa vuoden 2008 vastuuvapaudesta parlamentti totesi, että toimielinten välisen työryhmän olisi pohdittava ”mahdollisuutta lähentää ja jopa yhdistää joitakin virastoja” ja että ”pienillä virastoilla on vakavia tehokkuusongelmia”;

               59.

               kehottaa keskeyttämään uusien virastojen perustamisen ainakin siihen asti, että toimielinten välisen työryhmän antamassa yhteisessä lausumassa ja 5. toukokuuta 2010 annetussa vastuuvapauspäätöslauselmassa esitetyt kysymykset on ratkaistu tyydyttävästi;

               60.

               katsoo, että kun nämä kysymykset on ratkaistu, uusien virastojen perustamista olisi harkittava äärimmäisen tarkasti sen varmistamiseksi, että ne ovat todella tarpeellisia ja ne ovat taloudellisesti paras ratkaisu sovittujen tavoitteiden saavuttamiseksi;

               61.

               korostaa jälleen kerran, että on syytä harkita joidenkin virastojen yhdistämistä, jotta ne voivat jakaa yleiskustannuksia ja muita kustannuksia;

               62.

               pyytää erillisvirastoja käsittelevää toimielinten välistä työryhmää harkitsemaan joidenkin pienehköjen virastojen ryhmittämistä samaan kaupunkiin ja mahdollisesti jopa samaan rakennukseen, jotta ne hyötyisivät yhteisistä keskitetyistä resursseista ja voisivat minimoida yleiskustannuksista ja muista kustannuksista aiheutuvan rasitteen, vaikka niitä ei voitaisi varsinaisesti sulauttaa yhteen;

               63.

               pitää ilahduttavana tilintarkastustuomioistuimen aikomusta julkaista syksyllä 2011 erityiskertomus unionin erillisvirastojen menoja koskevasta vertailuanalyysista;

               64.

               panee merkille, että monet samalla alalla toimivat virastot hoitavat samankaltaisia tehtäviä; muistuttaa, että tehtävien päällekkäisyys aiheuttaa turhia lisäkustannuksia;

               65.

               palauttaa mieliin, että unionin talousarvion on perustuttava moitteettoman varainhoidon periaatteeseen, minkä vuoksi menojen on oltava asianmukaisia, vaikuttavia ja tehokkaita ja tarpeettomiin kustannuksiin on puututtava asianmukaisesti;

               66.

               kehottaa siksi komissiota arvioimaan kaikki unionin virastot ja pyrkimään siten havaitsemaan toimintojen mahdollisia päällekkäisyyksiä ja, jos päällekkäisyyksiä löytyy, analysoimaan mahdollisuutta yhdistää kyseiset virastot sekä antamaan parlamentille asiasta kertomuksen 31. joulukuuta 2011 mennessä;

         VIII   YLEISIÄ HUOMIOITA LISÄÄNTYNEESTÄ YHTEISYRITYSTEN PERUSTAMISESTA

               67.

               kiinnittää huomiota yhteisyritysten ennätykselliseen lisääntymiseen viime vuosien aikana; panee merkille erityisesti, että näihin elimiin sovelletaan samaa varainhoidon puiteasetusta kuin hajautettuihin virastoihinkin mutta tästä huolimatta niiden varainhoitoa koskeviin säännöksiin ei sisälly selkeää viittausta sisäisen tarkastuksen osaston toimivaltaan niiden sisäisenä tarkastajana;

               68.

               suhtautuu kuitenkin myönteisesti sisäisen tarkastuksen osaston aikomukseen ottaa vastuulleen yhteisyritysten sisäisen tarkastajan tehtävä varainhoitovuodesta 2011 alkaen;

               69.

               katsoo myös, että yhteisyritysten olisi talousarvionsa koon ja hoitamiensa tehtävien monimutkaisuuden vuoksi perustettava hallintoneuvostolle suoraan raportoiva tarkastuskomitea;

               70.

               kehottaa puhemiestä välittämään tämän päätöslauselman vastuuvapausmenettelyn kohteena oleville virastoille, neuvostolle, komissiolle ja tilintarkastustuomioistuimelle.

      (1)  EUVL L 252, 25.9.2010, s. 241.

      (2)  EYVL L 248, 16.9.2002, s. 1.

      (3)  EYVL L 357, 31.12.2002, s. 72.

      (4)  EUVL C 338, 14.12.2010.

      (5)  Hyväksytyt tekstit, P7_TA(2010)0176.

      (6)  EYVL L 56, 4.3.1968, s. 1.


title: Neuvoston päätös (YUTP) 2017/1426, annettu 4 päivänä elokuuta 2017, niitä henkilöitä, ryhmiä ja yhteisöjä, joihin sovelletaan erityistoimenpiteiden toteuttamisesta terrorismin torjumiseksi hyväksytyn yhteisen kannan 2001/931/YUTP 2, 3 ja 4 artiklaa, koskevan luettelon ajan tasalle saattamisesta sekä päätöksen (YUTP) 2017/154 kumoamisesta

text:
               5.8.2017

               FI

               Euroopan unionin virallinen lehti

               L 204/95

         NEUVOSTON PÄÄTÖS (YUTP) 2017/1426,
   annettu 4 päivänä elokuuta 2017,
   niitä henkilöitä, ryhmiä ja yhteisöjä, joihin sovelletaan erityistoimenpiteiden toteuttamisesta terrorismin torjumiseksi hyväksytyn yhteisen kannan 2001/931/YUTP 2, 3 ja 4 artiklaa, koskevan luettelon ajan tasalle saattamisesta sekä päätöksen (YUTP) 2017/154 kumoamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 27 päivänä joulukuuta 2001 yhteisen kannan 2001/931/YUTP (1).

               (2)

               Neuvosto hyväksyi 27 päivänä tammikuuta 2017 päätöksen (YUTP) 2017/154 (2) niitä henkilöitä, ryhmiä ja yhteisöjä, joihin sovelletaan yhteisen kannan 2001/931/YUTP 2, 3 ja 4 artiklaa, koskevan luettelon, jäljempänä ’luettelo’, ajan tasalle saattamisesta.

               (3)

               Yhteisen kannan 2001/931/YUTP 1 artiklan 6 kohdan mukaisesti luettelossa olevien henkilöiden, ryhmien ja yhteisöjen nimet on tarkistettava säännöllisin väliajoin sen varmistamiseksi, että niiden säilyttäminen luettelossa on perusteltua.

               (4)

               Tässä päätöksessä vahvistetaan neuvoston suorittaman uudelleentarkastelun tulokset niiden henkilöiden, ryhmien ja yhteisöjen osalta, joihin sovelletaan yhteisen kannan 2001/931/YUTP 2, 3 ja 4 artiklaa.

               (5)

               Neuvosto on varmistanut, että yhteisen kannan 2001/931/YUTP 1 artiklan 4 kohdassa tarkoitetut toimivaltaiset viranomaiset ovat tehneet kaikkien luettelossa olevien henkilöiden, ryhmien ja yhteisöjen osalta päätökset siltä osin kuin nämä ovat sekaantuneet yhteisen kannan 2001/931/YUTP 1 artiklan 2 ja 3 kohdassa tarkoitettuihin terroritekoihin. Neuvosto on lisäksi todennut, että henkilöihin, ryhmiin ja yhteisöihin, joihin sovelletaan yhteisen kannan 2001/931/YUTP 2, 3 ja 4 artiklaa, olisi edelleen sovellettava kyseisessä yhteisessä kannassa säädettyjä erityisiä rajoittavia toimenpiteitä.

               (6)

               Luettelo olisi saatettava ajan tasalle tämän mukaisesti ja päätös (YUTP) 2017/154 olisi kumottava,

         ON HYVÄKSYNYT TÄMÄN PÄÄTÖKSEN:
   1 artikla
   Luettelo henkilöistä, ryhmistä ja yhteisöistä, joihin sovelletaan yhteisen kannan 2001/931/YUTP 2, 3 ja 4 artiklaa, on tämän päätöksen liitteessä.
   2 artikla
   Kumotaan päätös (YUTP) 2017/154.
   3 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 4 päivänä elokuuta 2017.

            Neuvoston puolesta

            Puheenjohtaja

         M. MAASIKAS

      (1)  Neuvoston yhteinen kanta 2001/931/YUTP 27 päivältä joulukuuta 2001, erityistoimenpiteiden toteuttamisesta terrorismin torjumiseksi (EYVL L 344, 28.12.2001, s. 93).

      (2)  Neuvoston päätös (YUTP) 2017/154, annettu 27 päivänä tammikuuta 2017, niitä henkilöitä, ryhmiä ja yhteisöjä, joihin sovelletaan erityistoimenpiteiden toteuttamisesta terrorismin torjumiseksi hyväksytyn yhteisen kannan 2001/931/YUTP 2, 3 ja 4 artiklaa, koskevan luettelon ajan tasalle saattamisesta sekä päätöksen (YUTP) 2016/1136 kumoamisesta (EUVL L 23, 28.1.2017, s. 21).

      LIITE
      Luettelo 1 artiklassa tarkoitetuista henkilöistä, ryhmistä ja yhteisöistä
      I   HENKILÖT

                  1.

                  ABDOLLAHI Hamed (alias Mustafa Abdullahi), syntynyt 11.8.1960 Iranissa. Passi: D9004878.

                  2.

                  AL-NASSER, Abdelkarim Hussein Mohamed, syntynyt Al Ihsassa (Saudi-Arabia), Saudi-Arabian kansalainen.

                  3.

                  AL YACOUB, Ibrahim Salih Mohammed, syntynyt 16.10.1966 Tarutissa (Saudi-Arabia), Saudi-Arabian kansalainen.

                  4.

                  ARBABSIAR Manssor (alias Mansour Arbabsiar), syntynyt 6.3. tai 15.3.1955 Iranissa. Iranin ja Yhdysvaltain kansalainen. Passi: C2002515 (Iran); passi: 477845448 (Yhdysvallat). Kansallisen henkilökortin nro: 07442833, voimassa 15.3.2016 asti (Yhdysvaltain ajokortti).

                  5.

                  BOUYERI, Mohammed (alias Abu ZUBAIR, alias SOBIAR, alias Abu ZOUBAIR), syntynyt 8.3.1978 Amsterdamissa (Alankomaat).

                  6.

                  EL HAJJ, Hassan Hassan, syntynyt 22.3.1988 Zaghdraiyassa, Sidonissa, Libanonissa, Kanadan kansalainen. Passin nro: JX446643 (Kanada).

                  7.

                  IZZ-AL-DIN, Hasan (alias GARBAYA, Ahmed; alias SA-ID; alias SALWWAN, Samir), syntynyt 1963 Libanonissa, Libanonin kansalainen.

                  8.

                  MELIAD, Farah, syntynyt 5.11.1980 Sydneyssä (Australia), Australian kansalainen. Passin nro: M2719127 (Australia).

                  9.

                  MOHAMMED, Khalid Shaikh (alias ALI, Salem, alias BIN KHALID, Fahd Bin Adballah, alias HENIN, Ashraf Refaat Nabith, alias WADOOD, Khalid Adbul), syntynyt 14.4.1965 tai 1.3.1964 Pakistanissa, passin nro 488555.

                  10.

                  ȘANLI, Dalokay (alias Sinan), syntynyt 13.10.1976 Pülümürissa (Turkki).

                  11.

                  SHAHLAI Abdul Reza (alias Abdol Reza Shala'i, alias Abd-al Reza Shalai, alias Abdorreza Shahlai, alias Abdolreza Shahla'i, alias Abdul-Reza Shahlaee, alias Hajj Yusef, alias Haji Yusif, alias Hajji Yasir, alias Hajji Yusif, alias Yusuf Abu-al-Karkh), syntynyt arviolta vuonna 1957 Iranissa. Osoitteet: 1) Kermanshah, Iran, 2) Mehranin sotilastukikohta, Ilamin maakunta, Iran.

                  12.

                  SHAKURI, Ali Gholam, syntynyt arviolta vuonna 1965 Teheranissa, Iranissa.

                  13.

                  SOLEIMANI Qasem (alias Ghasem Soleymani, alias Qasmi Sulayman, alias Qasem Soleymani, alias Qasem Solaimani, alias Qasem Salimani, alias Qasem Solemani, alias Qasem Sulaimani, alias Qasem Sulemani), syntynyt 11.3.1957 Iranissa. Iranin kansalainen. Passi: 008827 (Iranin diplomaattipassi), myönnetty vuonna 1999. Sotilasarvo: kenraalimajuri.

            II   RYHMÄT JA YHTEISÖT

                  1.

                  ”Abu Nidal -järjestö” – ”ANO” (alias ”Fatahin vallankumousneuvosto”, alias ”Arab Revolutionary Brigades”, alias ”Musta syyskuu”, alias ”Revolutionary Organisation of Socialist Muslims”).

                  2.

                  ”Al-Aqsan marttyyrien prikaati”.

                  3.

                  ”Al-Aqsa e.V”.

                  4.

                  ”Babbar Khalsa”.

                  5.

                  ”Filippiinien kommunistinen puolue”, mukaan lukien ”Uusi kansanarmeija” – ”NPA”, Filippiinit.

                  6.

                  ”Gama'a al-Islamiyya” (alias ”Al-Gama'a al-Islamiyya”) (”Islamic Group” – ”IG”).

                  7.

                  ”İslami Büyük Doğu Akıncılar Cephesi” – ”IBDA-C” (”Great Islamic Eastern Warriors Front”).

                  8.

                  ”Hamas”, mukaan lukien ”Hamas-Izz al-Din al-Qassem”.

                  9.

                  ”Hizballah Military Wing” (alias ”Hezbollah Military Wing”, alias ”Hizbullah Military Wing”, alias ”Hizbollah Military Wing”, alias ”Hezballah Military Wing”, alias ”Hisbollah Military Wing”, alias ”Hizbu'llah Military Wing”, alias ”Hizb Allah Military Wing”, alias ”Jihad Council” (ja kaikki sen alaisuuteen kuuluvat yksiköt, mukaan lukien ulkoisesta turvallisuudesta vastaava organisaatio)).

                  10.

                  ”Hizbul Mujahideen” – ”HM”.

                  11.

                  ”Khalistan Zindabad Force” – ”KZF”.

                  12.

                  ”Kurdistanin työväenpuolue” – ”PKK” (alias ”KADEK”, alias ”KONGRA-GEL”).

                  13.

                  ”Tamil Eelamin vapautuksen tiikerit” – ”LTTE”.

                  14.

                  ”Ejército de Liberación Nacional” (”Kansallinen vapautusarmeija”).

                  15.

                  ”Palestiinan islamilainen jihad” – ”PIJ”.

                  16.

                  ”Palestiinan vapautuksen kansanrintama” – ”PFLP”.

                  17.

                  ”Palestiinan vapautuksen kansanrintama – keskuskomento” (alias ”PFLP:n keskuskomento”).

                  18.

                  ”Fuerzas armadas revolucionarias de Colombia” – ”FARC” (”Kolumbian vallankumoukselliset asevoimat”).

                  19.

                  ”Devrimci Halk Kurtuluș Partisi-Cephesi” – ”DHKP/C” (alias ”Devrimci Sol” (”Vallankumouksellinen vasemmisto”), alias ”Dev Sol”) (”Revolutionary People's Liberation Army/Front/Party”).

                  20.

                  ”Sendero Luminoso” – ”SL” (”Loistava polku”).

                  21.

                  ”Teyrbazen Azadiya Kurdistan” – ”TAK” (alias ”Kurdistan Freedom Falcons”, alias ”Kurdistan Freedom Hawks”).


title: 2009/328/EY: Euroopan keskuspankin päätös, tehty 19 päivänä maaliskuuta 2009 , Euroopan keskuspankin työjärjestyksen hyväksymisestä 19 päivänä helmikuuta 2004 tehdyn päätöksen EKP/2004/2 muuttamisesta (EKP/2009/5)

text:
               18.4.2009

               FI

               Euroopan unionin virallinen lehti

               L 100/10

      EUROOPAN KESKUSPANKIN PÄÄTÖS,
   tehty 19 päivänä maaliskuuta 2009,
   Euroopan keskuspankin työjärjestyksen hyväksymisestä 19 päivänä helmikuuta 2004 tehdyn päätöksen EKP/2004/2 muuttamisesta
   (EKP/2009/5)
   (2009/328/EY)
   EUROOPAN KESKUSPANKIN NEUVOSTO, joka
   ottaa huomioon Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) ja erityisesti sen 10.2 ja 12.3 artiklan,
   sekä katsoo seuraavaa:

               (1)

               Kun Slovakia on ottanut euron käyttöön, Euroopan keskuspankin (EKP) neuvoston jäsenten lukumäärä ylittää 21. EKPJ:n perussäännön 10.2 artiklassa määrätään, että siitä päivästä alkaen, jona EKP:n neuvoston jäsenten lukumäärä ylittää 21, kullakin johtokunnan jäsenellä on yksi ääni ja äänioikeutettujen kansallisten keskuspankkien pääjohtajien lukumäärä on 15. Kyseisessä artiklassa määritellään myös äänioikeuksien kiertämistä koskevat säännöt. EKPJ:n perussäännön 10.2 artiklan kuudennen luetelmakohdan mukaan EKP:n neuvosto, joka tekee päätöksensä kahden kolmasosan enemmistöllä kaikista jäsenistään, voi päättää lykätä vuorottelujärjestelmän aloittamisen siihen päivään, jona kansallisten keskuspankkien pääjohtajien lukumäärä ylittää 18. EKP:n neuvosto päätti joulukuussa 2008 lykätä vuorottelujärjestelmän aloittamisen kyseiseen päivään (1).

               (2)

               EKPJ:n perussäännön 10.2 artiklan kuudennen luetelmakohdan nojalla EKP:n neuvosto, joka tekee päätöksensä kahden kolmasosan enemmistöllä kaikista jäsenistään, toteuttaa kaikki tarvittavat toimenpiteet vuorottelujärjestelmän täytäntöönpanemiseksi. Nämä toimenpiteet kattavat seuraavat kysymykset: (i) vuorottelujoukko: niiden kansallisten keskuspankkien pääjohtajien lukumäärä, jotka menettävät tai saavat äänioikeudet samaan aikaan; (ii) vuorottelujakso: sen ajanjakson pituus, jonka aikana äänestävien kansallisten keskuspankkien pääjohtajien kokoonpano ei muutu; (iii) miten kansallisten keskuspankkien pääjohtajat jaetaan ryhmiin; ja (iv) siirtyminen kahden ryhmän järjestelmästä kolmen ryhmän järjestelmään. EKP:n neuvosto on päättänyt toteuttaa tällaiset toimenpiteet, jotka edellyttävät Euroopan keskuspankin työjärjestyksen hyväksymisestä 19 päivänä helmikuuta 2004 tehdyn päätöksen EKP/2004/2 (2) muuttamista siten, että muutosta sovelletaan siitä päivästä, jona kansallisten keskuspankkien pääjohtajien lukumäärä ylittää 18.

               (3)

               Vuorottelujärjestelmän täytäntöönpanossa noudatetaan kansallisten keskuspankkien pääjohtajien yhdenvertaisen kohtelun, avoimuuden ja yksinkertaisuuden periaatteita,

         ON PÄÄTTÄNYT SEURAAVAA:
   1 artikla
   Muutokset Euroopan keskuspankin työjärjestykseen
   Muutetaan päätöstä EKP/2004/2 seuraavasti:

               1.

               Lisätään seuraava 3 a artikla:
               ”3 a artikla
               Vuorottelujärjestelmä
               1.   Kansallisten keskuspankkien pääjohtajat jaetaan ryhmiin perussäännön 10.2 artiklan ensimmäisessä ja toisessa luetelmakohdassa määrätyllä tavalla.
               2.   Kansallisten keskuspankkien pääjohtajat jaetaan kuhunkin ryhmään EU:ssa sovellettua käytäntöä noudattaen siten, että laaditaan heidän kansallisista keskuspankeistaan luettelo jäsenvaltioiden kansallisten kielten mukaisiin nimiin perustuvassa aakkosjärjestyksessä. Äänioikeudet kiertävät kussakin ryhmässä tässä järjestyksessä. Kierto alkaa luettelon satunnaisesta kohdasta.
               3.   Äänioikeudet kunkin ryhmän sisällä kiertävät joka kuukausi vuorottelujärjestelmän käyttöönoton ensimmäisen kuukauden ensimmäisestä päivästä alkaen.
               4.   Ensimmäisessä ryhmässä niiden äänioikeuksien lukumäärä, jotka kiertävät kussakin yhden kuukauden jaksossa, on yksi; toisessa ja kolmannessa ryhmässä niiden äänioikeuksien lukumäärä, jotka kiertävät kussakin yhden kuukauden jaksossa, on yhtä suuri kuin ryhmään kuuluvien kansallisten keskuspankkien pääjohtajien lukumäärän ja ryhmälle annettujen äänioikeuksien lukumäärän erotus vähennettynä kahdella.
               5.   Jos ryhmien koostumusta mukautetaan perussäännön 10.2 artiklan viidennen luetelmakohdan mukaisesti, äänioikeudet kiertävät kussakin ryhmässä edelleen 2 kohdassa tarkoitetun luettelon mukaisesti. Siitä päivästä lähtien, jona kansallisten keskuspankkien pääjohtajien lukumääräksi tulee vähintään 22, äänioikeuden kiertäminen alkaa kolmannessa ryhmässä luettelon satunnaisesta kohdasta. EKP:n neuvosto voi päättää muuttaa kiertojärjestystä toisessa ja kolmannessa ryhmässä välttääkseen sen tilanteen, että tietyt kansallisten keskuspankkien pääjohtajat ovat aina ilman äänioikeutta vuoden tiettyinä ajanjaksoina.
               6.   EKP julkaisee EKP:n verkkosivuilla etukäteen luettelon niistä EKP:n neuvoston jäsenistä, joilla on äänioikeus.
               7.   Jokaisen kansallisen keskuspankin jäsenvaltion osuus rahalaitosten yhteenlasketusta kokonaistaseesta lasketaan kuukausitason keskiarvotietojen vuosittaisen keskiarvon perusteella viimeiseltä kalenterivuodelta, josta tietoja on saatavilla. Jos yhteenlaskettua bruttokansantuotetta markkinahinnoin tarkistetaan perussäännön 29.3 artiklan mukaisesti tai jos maasta tulee jäsenvaltio ja sen kansallisesta keskuspankista osa Euroopan keskuspankkijärjestelmää, euron käyttöön ottaneiden jäsenvaltioiden rahalaitosten yhteenlaskettu kokonaistase lasketaan uudelleen niiden tietojen perusteella, jotka liittyvät viimeiseen kalenterivuoteen, josta tietoja on saatavilla.”

               2.

               Korvataan 4.1 artiklan ensimmäinen virke seuraavasti:
               ”EKP:n neuvosto on päätösvaltainen, kun kaksi kolmasosaa sen äänioikeutetuista jäsenistä on läsnä.”

               3.

               Lisätään 4.7 artiklaan seuraava virke:
               ”EKP:n neuvoston jäsenet, joilla on äänioikeus kirjallisessa menettelyssä tehtävien päätösten tekohetkellä, hyväksyvät nämä päätökset.”

               4.

               Korvataan 5.1 artiklan neljäs virke seuraavasti:
               ”Asia on poistettava esityslistalta vähintään kolmen EKP:n neuvoston äänioikeutetun jäsenen sitä pyytäessä, jos siihen liittyviä asiakirjoja ei ole lähetetty EKP:n neuvoston jäsenille ajoissa.”

               5.

               Korvataan 5.2 artikla seuraavasti:
               ”EKP:n neuvoston kokouspöytäkirjan hyväksyvät seuraavassa kokouksessa (tai tarvittaessa tätä aiemmin kirjallisessa menettelyssä) ne EKP:n neuvoston jäsenet, joilla oli pöytäkirjaan liittyvässä kokouksessa äänioikeus, ja sen allekirjoittaa puheenjohtaja.”

         2 artikla
   Loppumääräys
   Tämä päätös tulee voimaan päivänä, jona EKP:n neuvostoon kuuluvien kansallisten keskuspankkien pääjohtajien lukumäärä ylittää 18.

      Tehty Frankfurt am Mainissa 19 päivänä maaliskuuta 2009.

            EKP:n puheenjohtaja

         Jean-Claude TRICHET

      (1)  Päätös EKP/2008/29, tehty 18 päivänä joulukuuta 2008, Euroopan keskuspankin neuvoston vuorottelujärjestelmän aloittamisen lykkäämisestä (EUVL L 3, 7.1.2009, s. 4).

      (2)  EUVL L 80, 18.3.2004, s. 33.